高启
姑苏杂咏 偃松行（在天平山西，旧文正书院
龙门西冈魏公祠，祠前有松多古枝。
长身蜿蜒横数亩，巨石作枕相撑持。
春泥半封朽死骨，冻藓全聚皴生皮。
无心昂耸上霄汉，偃仰独向荒山垂。
蛰雷振岳撼不动，一载一梦醒何迟。
政如卧龙未起日，深意有待风云期。
太湖月出照夜魄，天峰雪积埋寒姿。
涛声时吼若鼾息，野老惊起山僧疑。
左仰右屈各异态，天自出巧非人为。
画师安能把笔写，稚子岂敢操斤窥。
杜陵枯楠已憔悴，蜀相老柏非瑰奇。
何如此树怪且寿，呵卫定想烦灵祇。
不知已阅几人代，游客过尽今存谁。
明堂屡兴不见取，得全正爱同支离。
我尝来观忍遽反，醉坐其上高吟诗。
葛陂筇竹亦腾化，神物终去可久羁。
何当一叱使飞起，载我万里游天池。
他年还访旧城郭，正是白鹤归来时。